**E L Ő T E R J E S Z T É S**

**Szombathely Megyei Jogú Város Önkormányzata Közgyűlésének**

**2020. évi február 27-i ülésére**

**Javaslat Szombathely Megyei Jogú Város Önkormányzata 2020. évi költségvetésről szóló önkormányzati rendelet megalkotására és a kapcsolódó önkormányzati rendeletek módosítására**

**I.Szombathely Megyei Jogú Város Önkormányzata 2020. évi költségvetéséről szóló önkormányzati rendelet megalkotása**

1.A központi szabályozók és az eddig meghozott döntések eredményeként az Önkormányzat 2020. évben szabályozott és átgondolt gazdálkodás mellett, pozitív működési egyenleggel biztosítja a kötelező és önként vállalt helyi feladatainak ellátását.

A jogalkotásról szóló 2010. évi CXXX. törvény (a továbbiakban: Jat.) 17. §-a értelmében a jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható következményeit. Az előzetes hatásvizsgálat eredményéről önkormányzati rendelet esetén a képviselő-testületet tájékoztatni kell. E költségvetési rendelet-tervezet esetében is elkészítettük a hatásvizsgálatot. A tervezet társadalmi, gazdasági és költségvetési hatásait a költségvetési rendelet tervezethez fűzött indokolás tartalmazza. Környezeti és egészségi következményekkel nem kell számolni. Az adminisztratív terhek nem nőnek.

A rendelet-tervezet megalkotásának szükségességét, a jogalkotás elmaradásának várható következményeit pedig az államháztartásról szóló 2011. évi CXCV. törvény (a továbbiakban: Áht.) és egyéb jogszabályi előírások szabályozzák.

A jogszabály alkalmazásához szükséges személyi, szervezeti, tárgyi és pénzügyi feltételek rendelkezésre állnak.

Az előzetes hatásvizsgálat eredményének mérlegelése alapján a rendelet megalkotása a szabályozási cél eléréséhez feltétlenül szükséges.

A Jat. 18. §-a alapján a rendelet-tervezethez csatoltan elkészítettük az indokolást is.

Az Áht. 23.§ (2) bekezdése szerint be kell mutatni a költségvetési rendeletben a költségvetési bevételeket és kiadásokat kötelező feladatok, önként vállalt feladatatok, valamint államigazgatási feladatok szerinti bontásban. Az Mötv. 10.§ (3) bekezdése szerint az önkormányzat - a törvényben meghatározott esetekben - az állammal kötött külön megállapodás alapján elláthat állami feladatokat. Önkormányzatunk ilyen megállapodással nem rendelkezik, így ebben az értelemben állami feladatot nem lát el. A törvényi kötelezettségünknek kívánunk eleget tenni azzal, hogy az ágazati kiadások táblázataiban a működési kiadások részletes meghatározásánál jelöljük soronként, hogy kötelező vagy önként vállalt a feladat jellege. A felhalmozási kiadások alapfeladatokat szolgáló önkormányzati vagyonelemekhez, vagy újak létrehozásához kapcsolódnak, ezeket kötelező feladatként szerepeltetjük a költségvetésben. Az önként vállalt feladatokat az önkormányzat teljes egészében saját bevételeiből finanszírozza.

**2.**Az Áht. 29/A. § szerint a helyi önkormányzat évente, legkésőbb a költségvetési rendelet elfogadásáig határozatban állapítja meg Magyarország gazdasági stabilitásáról szóló 2011. évi CXCIV. törvény (a továbbiakban Stabilitási tv.) 45. § (1) bekezdés a) pontja felhatalmazása alapján kiadott jogszabályban – 353/2011.(XII.30.) Korm. rendelet - meghatározottak szerinti saját bevételeinek, valamint a Stabilitási tv. 3. § (1) bekezdése szerint adósságot keletkeztető ügyleteiből eredő fizetési kötelezettségeinek a költségvetési évet követő három évre várható összegét.

A tájékoztatási kötelezettségünknek a fent hivatkozott kormányrendeletben meghatározott adattartalommal, a hatályos jogszabályokban foglaltak figyelembe vételével teszünk eleget, amit a határozati javaslat tartalmaz.

**II.Sajátos nevelési igényű gyermekek ellátásához kapcsolódó létszámfejlesztések az Óvodákban**

A nemzeti köznevelésről szóló 2011. évi CXC. törvény (a továbbiakban: Nkt.) 74. §-a alapján a többi gyermekkel együtt nevelhető sajátos nevelési igényű (a továbbiakban: SNI) gyermek óvodai nevelése a települési önkormányzatok kötelező alapfeladata. Szombathely Megyei Jogú Város Önkormányzata az általa fenntartott óvodákban jelenleg 92 fő sajátos nevelési igényű gyermek fejlesztését biztosítja heti 271 órában. A fejlesztő órákat 5 fő főállású városi gyógypedagógus (1 fő a Napsugár, 1 fő a Benczúr, 2 fő a Hétszínvirág, és 1 fő az Aréna Óvodában), valamint 24 fő megbízási szerződéssel foglalkoztatott szakember látja el.

Önkormányzatunk mindig is kiemelt figyelmet fordított az SNI-s gyermekek ellátására, a személyi és tárgyi feltételek maximális, a jogszabályban előírtakon felüli biztosítására. Az előterjesztésben javasolt létszámfejlesztések e terület vonatkozásában kiemelkedő személyi feltételeket teremtenének, amely az SNI ellátás színvonalának jelentős mértékű emelkedését biztosítaná.

Az Nkt. 4. §-a meghatározása szerint sajátos nevelési igényű gyermek, tanuló: az a különleges bánásmódot igénylő gyermek, tanuló, aki a szakértői bizottság szakértői véleménye alapján mozgásszervi, érzékszervi (látási, hallási), értelmi vagy beszédfogyatékos, több fogyatékosság együttes előfordulása esetén halmozottan fogyatékos, autizmus spektrum zavarral vagy egyéb pszichés fejlődési zavarral (súlyos tanulási, figyelem- vagy magatartásszabályozási zavarral) küzd.

Évente változik a fejlesztendő gyermekek létszáma, összetétele, ezáltal változik a fejlesztési területek köre, óraszáma. Előzőek miatt a főállásban foglalkoztatott gyógypedagógusok mellett mindig szükség lesz megbízással foglalkoztatott szakemberek alkalmazására is.

Fentiekre tekintettel 2020. évben 2 főállású **gyógypedagógus** álláshely létesítését javasolom: 2020. március 1. napjától a Szombathelyi Vadvirág Óvodában, illetve 2020. szeptember 1. napjától a Szombathelyi Kőrösi Csoma Sándor Utcai Óvodában. A fejlesztéssel a főállású gyógypedagógusok létszáma 7 fő lesz. Az intézkedés az Önkormányzat számára többletköltséget nem jelent, mert a 2020. évi foglalkoztatáshoz szükséges összesen 4.000 eFt (járulékkal együtt) a Szombathelyi Köznevelési GAMESZ 2020. évi költségvetésében tervezett SNI gyermekek fejlesztésével foglalkozók megbízási díjának terhére átcsoportosítható az érintett 2 óvodához.

Az SNI-s gyermekek ellátása vonatkozásában a települési önkormányzat feladata a többi gyermekkel együtt nevelhető gyermek ellátása, amely kiterjed a teljes óvodai ellátásra, és a fejlesztésekre. Az SNI-s gyermekek óvodai csoporton belüli ellátása – a sajátos nevelési igényű ellátást megalapozó állapotra tekintettel – az egyes óvodákban eltérő mértékben jelent problémát. Az SNI-s gyermekek csoporton belüli ellátását a nap során pedagógiai asszisztensek segítik. Az Nkt. rendelkezései szerint az óvodákban 3 óvodai csoportonként kötelező 1 fő pedagógiai asszisztens foglalkoztatása, a szombathelyi óvodák jelenleg 29 fő pedagógiai asszisztenst, és 1 fő gyógypedagógiai asszisztenst alkalmaznak. Nehézséget az okoz, ha a gyermekek között több olyan gyermek van, amely „egyszemélyes” felügyeletet igényel, mint ahány pedagógiai asszisztens rendelkezésre áll az intézményben. Jelenleg 3 óvodában megoldandó a helyzet:

* a Szombathelyi Donászy Magda óvodában 12 SNI-s gyermek ellátását biztosítják, közülük 4 gyermek állandó felügyeletet igényel (1 gyermek súlyosan mozgáskorlátozott, 1 gyermek agressziója a tárgyakkal, 2 gyermeké a környezet egészével szemben nyilvánul meg). Az óvodában 2 fő pedagógiai asszisztenst foglalkoztatnak.
* a Szombathelyi Hétszínvirág Óvodában 11 SNI-s gyermek van, közülük 3 gyermek állandó felügyeletet igényel (1 gyermek súlyos emésztési problémával küzd, őt naponta többször kell mosdatni, öltöztetni. 2 gyermek agresszív viselkedése miatt problémás, székeket dobálnak, kiabálnak, visítanak, bántják a többi gyermeket). Az óvodában 2 fő pedagógiai asszisztenst foglalkoztatnak.
* a Szombathelyi Mocorgó Óvodában 9 SNI-s gyermek ellátását biztosítják, közülük 3 gyermek igényel állandó felügyeletet (önveszélyesek, bántják a többi gyermeket, naponta többször ki kell hozni őket a csoportból). Az óvodában 2 fő pedagógiai asszisztenst foglalkoztatnak.

A jelzett problémák kezelésére 2020. március 1. napjától a három óvodában 1-1 fő (összesen 3 fő) **pedagógiai asszisztens** álláshely létesítését javasolom, A 3 fő pedagógiai asszisztens foglalkoztatása 2020. évre járulékkal együtt 10.500 eFt költségvetési forrást igényel, melyet a 2020. évi költségvetési rendeletben szükséges biztosítani.

A pedagógiai asszisztensek foglalkoztatást „utazó” rendszerben képzeljük el, tekintettel arra, hogy nevelési évenként változik az egyes óvodákban az állandó felügyeletet igénylő gyermekek száma.

Igényként fogalmazódott meg az óvodai ágazatban városi **pszichológus** alkalmazása. A hatályos rendelkezések szerint pszichológus alkalmazása nem kötelező, jelenleg az önkormányzat nem is foglalkoztat ilyen szakembert. Egy pedagógiai szakszolgálat által megvalósuló projekt keretében a város 8 óvodájába május végéig jár pszichológus. Az óvodai tapasztalatok azt mutatják, hogy nagyon jól működnek, nagy a szülői igény rá.

Előzőekre tekintettel javasolom, hogy 2020. szeptember 1. napjától 2 fő főállású városi pszichológus kerüljön alkalmazásra, amely napi fél nappal számolva, azt eredményezné, hogy a pszichológusok minden héten eljuthatnának valamennyi óvodába.

A 2 fő pszichológus alkalmazásának 2020. évre vonatkozó összege (járulékkal együtt) 3.750 eFt. (Tehát egy teljes éves forrásigény 15.000 eFt).

A 2 fő pszichológus a Szombathelyi Gazdag Erzsi Óvodában, és a Szombathelyi Szűrcsapó Óvodában kerülne foglalkoztatásra.

**III.A Pálos Károly Szociális Szolgáltató Központ és Gyermekjóléti Szolgálat létszám előirányzatának fejlesztése**

Az intézmény 11 ingatlan egységének kezeléséhez nem rendelkezik megfelelő végzettségű műszaki munkatárssal, így az épületek üzemeltetésével kapcsolatos működési problémák kezelése komoly nehézséget jelent és többletfeladatot ró a számviteli-pénzügyi csoportra. 1 fő műszaki munkatárs alkalmazásával biztosítható volna az intézmény által kezelt és használt ingatlanok zavartalan üzemeltetése.

2019. szeptember 1-től a pálos Károly Szociális Szolgáltató Központ és gyermekjóléti Szolgálat ingyenes használatba kapta a Szombathely, Jászai M. u. 4. sz. alatti ingatlant, melyben Szombathely Megyei Jogú Város Önkormányzata 224/2019. (IV.30.) Kgy. sz. határozata alapján a Család- és gyermekjóléti központ szolgáltatásai kerülnek biztosításra.

Az épület intézmény által használt két szintje 911,33 m2, melyhez udvar, parkoló is tartozik.

Az épület takarításához 1 fő technikai személyzet szükséges.

Az intézmény által biztosított házi segítségnyújtás vonatkozásában 2019. évben komoly nehézséget okozott, hogy a szakdolgozók (szociális gondozók) leterheltsége, fokozott fizikai igénybevétele jelentősen megnövelte a munkából való kiesést keresőképtelenség miatt.

Az otthonukban ellátásra szorulók száma és gondozási szükséglete folyamatosan emelkedik. A gondozók keresőképtelensége esetén az ellátást igénylők nem tudnak hozzájutni az állapotuknak megfelelő szolgáltatáshoz.

A kialakult helyzetre megoldást jelentene 1 fő szakképzett gondozó alkalmazása, aki rugalmas munkavégzéssel pótolni, helyettesíteni tudná a házi segítségnyújtásban keresőképtelenné vált munkavállalókat.

Összességében a fentiek alapján az intézmény létszámfejlesztési igénye 2020. március 1. napjától:

* 1 fő szakmai (gondozó) és
* 2 fő technikai (1 fő műszaki munkatárs és 1 fő takarító) létszám.

A 3 fős létszámfejlesztés bérigénye 2020. évre vonatkozóan (járulékkal együtt), 2020. március 1. napjától 7.424 eFt.

**IV. A Szombathelyi Egyesített Bölcsődei Intézmény létszám előirányzatának fejlesztésére**

Az intézmény 2020. március 1. napjától 1 fő gyógypedagógus, illetve 1 fő pszichológus felvételét kezdeményezte.

Az intézmény integráltan fogad SNI és korai fejlesztésre szoruló gyermekeket, így a gyógypedagógus munkája nagy segítséget jelentene a bölcsődei szakembereknek, de a szülők számára is, mivel munkaidejük alatt a bölcsődében megvalósulhatna a gyermekeik fejlesztése. (Szociális és Lakás Bizottság (24/2019. (XI.27.) SzLB. Sz. határozattal támogatta szakmailag) További segítséget jelentene a gyógypedagógus munkája prevenciós jelleggel, az apróbb jelek korai felismerésében és azonnali szakemberhez irányításában. Mindegyik tagintézményben van jelenleg SNI gyermek (mindösszesen 7 fő), így a gyógypedagógus mindegyik bölcsődében tartana egyéni fejlesztéseket, emellett pedig megfigyelné a többi gyermeket is.

Egyre több olyan család jár az intézménybe, akik különböző nevelési problémákkal fordulnak hozzájuk, mint pl.: magatartási, beilleszkedési, családvezetési. A pszichológus alkalmazásával a szülőket szeretnék támogatni abban, hogy gyermekük nevelésével kapcsolatban tanácsokat kérhessenek és kaphassanak, megerősödjenek szülői szerepükben. A két különböző szakember más szemszögből tudja megközelíteni az adott problémát, az esetleges fejlődésbeli lemaradásokat és nevelési kérdések megoldását. A két szakember kiegészíti egymás munkáját, ezáltal együttesen tudnak segíteni a gyermekeknek és a családoknak. Sok esetben hiába jeleznek a családnak, a jelzés ellenére elutasítják a szakemberhez való fordulást vagy nem tudják, kihez fordulhatnának. Az intézményben lehetőség adódna egy bizalomteljes közegben egyénileg kezelni az adott nehézséget, de a gyermek nevelésében résztvevő többi szakemberrel és a családokkal együttműködve.

A 2 fős létszámfejlesztés bérigénye 2020. évre vonatkozóan (járulékkal együtt), 2020. március 1. napjától 7.732 eFt.

**V. A Szombathelyi Egészségügyi és Kulturális Intézmények Gazdasági Ellátó Szervezetének létszám előirányzat fejlesztése**

Szombathely Megyei Jogú Város Közgyűlése 2018. október 25-i ülésén tárgyalta Szombathely város 3 gyermek háziorvosi körzete tekintetében a feladatellátási-szerződések 2018. december 31-i, illetve 2019. január 31-i időponttal történő megszűnését, mely alapján a praxisok működtetési joga az Önkormányzatra száll vissza. A Közgyűlés 283/2018. (X.25.) ; 284/2018. (X.25.) , 285/2018. (X.25.) Kgy. számú határozataiban felkérte a Szombathelyi Egészségügyi és Kulturális Intézmények Gazdasági Ellátó Szervezete (továbbiakban GESZ) igazgatóját, hogy a praxisok működtetéséről gondoskodjon. A GESZ a működtetéshez szükséges engedélyeket beszerezte, a Nemzeti Egészségbiztosítási Alapkezelővel a 3 praxisra vonatkozó finanszírozási szerződést megkötötte, mely alapján a támogatás folyamatosan utalványozásra kerül.

Az érintett Szombathely, Fogaras u. 6. szám alatti 3. számú házi gyermekorvosi körzetben a feladatellátást a rendelőegységben szintén házi gyermekorvosi feladatokat ellátó háziorvos látja el saját alkalmazottai és eszközparkja bevonásával a Szombathelyi Egészségügyi és Kulturális Intézmények Gazdasági Ellátó Szervezetével kötött helyettesítési szerződés alapján.

A Szombathely, Szűrcsapó u. 23. és a Szombathely, Váci Mihály u. 3. szám alatti házi gyermekorvosi körzetek tekintetében a praxis működtetését orvosok esetén helyettesítési szerződéssel, asszisztenseket és a minimumfeltételek körébe tartozó higiénés tevékenységet ellátó kolléganőket illetően közalkalmazotti illetve megbízási jogviszony keretében biztosította intézményünk.

Tekintettel arra, hogy az érintett praxisokat 2019. év folyamán érdeklődés hiányában nem tudtuk értékesíteni, a feladatellátáshoz szükséges szakdolgozók alkalmazása folyamatos és előreláthatólag változás a 2020. évben sem várható.

Továbbá egy praxist a Szombathelyi Egészségügyi és Kulturális Intézmények Gazdasági Ellátó Szervezetének kell működtetnie, ebből adódóan 1 fő asszisztenst is az intézménynek kell alkalmaznia.

Emiatt az Intézmény szakmai létszám előirányzatának 4 fővel történő megemelését kérjük. Így az intézmény szakmai létszám előirányzata 69 főre emelkedik, az intézmény üzemeltetési létszáma változatlan 34 fő, az intézményi foglalkoztatotti létszáma 103 főre emelkedik.

E rendelet tervezet gazdálkodás rendjéről szóló szabályozása és az önkormányzati egyéb rendeletek összhangja miatt szükséges módosítani a Sportról szóló 6/2002. (III.28.) önkormányzati rendeletet, valamint a Szombathely Megyei Jogú Város Önkormányzata Szervezeti és Működési Szabályzatáról szóló 18/2019. (X.31.) önkormányzati rendeletet.

Kérem a Tisztelt Közgyűlést, hogy a rendelet tervezetét megtárgyalni, a rendelet megalkotni, a rendeletek módosítását és a határozati javaslatokat elfogadni szíveskedjék.

**Szombathely, 2020. február „ ”**

**/: Dr. Nemény András :/**

**I.**

**HATÁROZATI JAVASLAT**

**…/2020. (II. 27.) Kgy. számú határozat**

Szombathely Megyei Jogú Város Közgyűlése az önkormányzat saját bevételeinek és az adósságot keletkeztető ügyleteiből eredő fizetési kötelezettségeinek a 2020. évi költségvetési évet, és az azt követő három évre várható összegét az alábbiak szerint állapítja meg:

|  |  |  |  |  |  |
| --- | --- | --- | --- | --- | --- |
| ezer Ft-ban |  | **2020.** | **2021.** | **2022.** | **2023.** |
| **Megnevezés** |  | **tárgyév** | **tárgyévet követő 1.évben** | **tárgyévet követő 2.évben** | **tárgyévet követő 3.évben** |
| Helyi adóból származó bevétel | 1. | 11 247 000 | 11 247 000 | 11 247 000 | 11 247 000 |
| Önkormányzati vagyon és az önkormányzatot megillető vagyoni értékű jog értékesítéséből és hasznosításából származó bevétel | 2. | 100 000 | 100 000 | 100 000 | 100 000 |
| Osztalék, koncessziós díj, hozambevétel | 3. |  |  |  |  |
| Tárgyi eszköz és immateriális jószág, részvény, részesedés, vállalat értékesítéséből vagy privatizációból származó bevétel | 4. |  |  |  |  |
| Bírság-, pótlék - és díjbevétel | 5. | 11 000 | 11 000 | 11 000 | 11 000 |
| Kezesség-, illetve garanciavállalással kapcsolatos megtérülés | 6. |  |  |  |  |
| **Saját bevételek (01+... +06)** | 7. | **11 358 000** | **11 358 000** | **11 358 000** | **11 358 000** |
| **Saját bevételek (07. sor) 50%-a** | 8. | **5 679 000** | **5 679 000** | **5 679 000** | **5 679 000** |
| **Előző év(ek)ben keletkezett fizetési kötelezettség (10+...+17)** | 9. |  |  |  |  |
| Hitelből eredő fizetési kötelezettség | 10. |  |  |  |  |
| Kölcsönből eredő fizetési kötelezettség | 11. |  |  |  |  |
| Hitelviszonyt megtestesítő értékpapírból eredő fizetési kötelezettség | 12. |  |  |  |  |
| Adott váltóból eredő fizetési kötelezettség | 13. |  |  |  |  |
| Pénzügyi lízingből eredő fizetési kötelezettség | 14. |  |  |  |  |
| Halasztott fizetés, részletfizetés fizetési kötelezettsége | 15. |  |  |  |  |
| Szerződésben kikötött visszavásárlási kötelezettség | 16. |  |  |  |  |
| Kezesség-, és garanciavállalásból eredő fizetési kötelezettség | 17. |  |  |  |  |
| **Tárgyévben keletkezett, illetve keletkező, tárgyévet terhelő fizetési kötelezettség (19+...+26)** | 18. | **148 750** | **145 091** | **142 657** | **140 226** |
| Hitelből eredő fizetési kötelezettség | 19. |  |  |  |  |
| Kölcsönből eredő fizetési kötelezettség | 20. |  |  |  |  |
| Hitelviszonyt megtestesítő értékpapírból eredő fizetési kötelezettség | 21. |  |  |  |  |
| Adott váltóból eredő fizetési kötelezettség | 22. |  |  |  |  |
| Pénzügyi lízingből eredő fizetési kötelezettség | 23. | 148 750 | 145 091 | 142 657 | 140 226 |
| Halasztott fizetés, részletfizetés fizetési kötelezettsége | 24. |  |  |  |  |
| Szerződésben kikötött visszavásárlási kötelezettség | 25. |  |  |  |  |
| Kezesség-, és garanciavállalásból eredő fizetési kötelezettség | 26. |  |  |  |  |
| **Fizetési kötelezettség összesen (09+18)** | 27. | **148 750** | **145 091** | **142 657** | **140 226** |
| **Fizetési kötelezettséggel csökkentett saját bevétel (08-27)** | 28. | **5 530 250** | **5 533 909** | **5 536 343** | **5 538 774** |

**Felelős:** Dr. Nemény András polgármester

Dr. Károlyi Ákos jegyző

/a végrehajtás előkészítéséért:

Stéger Gábor, a Közgazdasági és Adó Osztály vezetője/

**Határidő**: 2020. évi költségvetési rendelet elfogadása

**II.**

**HATÁROZATI JAVASLAT**

**……../2020. (II.27.) Kgy. számú határozat**

1. Szombathely Megyei Jogú Város Közgyűlése egyetért azzal, hogy a sajátos nevelési igényű gyermekek ellátásához kapcsolódó létszámfejlesztések az alábbiak szerint történjenek meg:
2. a Szombathelyi Vadvirág Óvodában 2020. március 1. napjától határozatlan idejű foglalkoztatással 1 fő városi gyógypedagógus,
3. a Szombathelyi Kőrösi Csoma Sándor Utcai Óvodában 2020. szeptember 1. napjától határozatlan idejű foglalkoztatással 1 fő városi gyógypedagógus,
4. a Szombathelyi Donászy Magda Óvodában 2020. március 1. napjától határozatlan idejű foglalkoztatással 1 fő városi pedagógiai asszisztens,
5. a Szombathelyi Hétszínvirág Óvodában 2020. március 1. napjától határozatlan idejű foglalkoztatással 1 fő városi pedagógiai asszisztens,
6. a Szombathelyi Mocorgó Óvodában 2020. március 1. napjától határozatlan idejű foglalkoztatással 1 fő városi pedagógiai asszisztens,
7. a Szombathelyi Gazdag Erzsi Óvodában 2020. szeptember 1. napjától határozatlan idejű foglalkoztatással 1 fő városi pszichológus,
8. a Szombathelyi Szűrcsapó Óvodában 2020. szeptember 1. napjától határozatlan idejű foglalkoztatással 1 fő városi pszichológus kerüljön alkalmazásra.
9. A Közgyűlés egyetért azzal, hogy a gyógypedagógus munkakör bérfedezete a megbízással tervezett órakeret terhére, a pedagógiai asszisztens valamint városi pszichológus munkakörök 2020. évi bérfedezete a 2020. évi költségvetési rendeletben kerüljön biztosításra.
10. A Közgyűlés felkéri az 1. pontban foglalt óvodák vezetőit, hogy a szükséges munkáltatói intézkedéseket tegyék meg.

**Felelős:** Dr.Nemény András polgármester

Dr. László Győző alpolgármester

Dr. Horváth Attila alpolgármester

Dr. Károlyi Ákos jegyző

/a végrehajtás előkészítéséért:

Vinczéné dr. Menyhárt Mária, az Egészségügyi és Közszolgálati Osztály vezetője

Stéger Gábor, a Közgazdasági és Adó Osztály vezetője/

**Határidő:** azonnal /az 1. és 2. pontok vonatkozásában/

mindenkori költségvetési rendelet /a 3. pont vonatkozásában/

2020. március 1., valamint 2020. szeptember 1. /a 4. pont vonatkozásában/

**III.**

**HATÁROZATI JAVASLAT**

**……../2020. (II.27.) Kgy. számú határozat**

Szombathely Megyei Jogú Város Közgyűlése egyetért azzal, hogy a Pálos Károly Szociális Szolgáltató Központ és Gyermekjóléti Szolgálat létszám előirányzatának fejlesztése az alábbiak szerint történjen meg:

1. A Pálos Károly Szociális Szolgáltató Központ és Gyermekjóléti Szolgálatnál 2020. március 1. napjától 3 fő (1 fő gondozó, 1 fő műszaki munkatárs, 1 fő takarító) kerüljön alkalmazásra.
2. A Közgyűlés kéri a polgármestert, hogy a létszám-előirányzatok biztosításához szükséges fedezet (bruttó 7.424 eFt.) a 2020. évi költségvetési rendeletben kerüljön biztosításra.
3. A Közgyűlés felkéri az intézmény vezetőjét, hogy a szükséges munkáltatói intézkedéseket tegye meg.

**Felelős:** Dr.Nemény András polgármester

Dr. László Győző alpolgármester

Dr. Horváth Attila alpolgármester

Dr. Károlyi Ákos jegyző

/a végrehajtás előkészítéséért:

Vinczéné dr. Menyhárt Mária, az Egészségügyi és Közszolgálati Osztály vezetője

Stéger Gábor, a Közgazdasági és Adó Osztály vezetője/

**Határidő:** azonnal /az 1. pont vonatkozásában/

mindenkori költségvetési rendelet /a 2. és 3. pont vonatkozásában/

**IV.**

**HATÁROZATI JAVASLAT**

**……../2020. (II.27.) Kgy. számú határozat**

Szombathely Megyei Jogú Város Közgyűlése egyetért azzal, hogy a Szombathelyi Egyesített Bölcsődei Intézmény létszám előirányzatának fejlesztése az alábbiak szerint történjen meg:

1. A Szombathelyi Egyesített Bölcsődei Intézménynél 2020. március 1. napjától 2 fő (1 gyógypedagógus, illetve 1 pszichológus) kerüljön alkalmazásra.
2. A Közgyűlés kéri a polgármestert, hogy a létszám-előirányzatok biztosításához szükséges fedezet (bruttó 7.732 eFt) a 2020. évi költségvetési rendeletben kerüljön biztosításra.
3. A Közgyűlés felkéri az intézmény vezetőjét, hogy a szükséges munkáltatói intézkedéseket tegye meg.

**Felelős:** Dr.Nemény András polgármester

Dr. László Győző alpolgármester

Dr. Horváth Attila alpolgármester

Dr. Károlyi Ákos jegyző

/a végrehajtás előkészítéséért:

Vinczéné dr. Menyhárt Mária, az Egészségügyi és Közszolgálati Osztály vezetője

Stéger Gábor, a Közgazdasági és Adó Osztály vezetője/

**Határidő:** azonnal /az 1. pont vonatkozásában/

mindenkori költségvetési rendelet /a 2. és 3. pont vonatkozásában/

**V.**

**HATÁROZATI JAVASLAT**

**…../2020. (…..) Kgy. sz. határozat**

1. Szombathely Megyei Jogú Város Közgyűlése – a házi gyermekorvosi feladatok ellátása érdekében – a Szombathelyi Egészségügyi és Kulturális GESZ szakmai létszám-előirányzatát – költségvetési forrás biztosítása nélkül - 2020. február 1. napjával 4 fővel növeli. A foglalkoztatottak létszáma így 99 főről 103 főre módosul, ezen belül a szakmai létszám 65 főről 69 főre nő, míg az intézmény-üzemeltetési létszám változatlanul 34 fő marad.
2. A Közgyűlés felkéri a GESZ igazgatóját, hogy a Közgyűlés döntését követően a szükséges munkáltatói és egyéb intézkedéseket tegye meg.

**Felelősök:** Dr. Nemény András, polgármester

Dr. László Győző alpolgármester

Dr. Károlyi Ákos jegyző

/a végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője

Stéger Gábor, a Közgazdasági és Adó Osztály vezetője,

Vigné Horváth Ilona, a Szombathelyi Egészségügyi és Kulturális GESZ igazgatója/

**Határidő:** a 2020. évi költségvetési rendelet megalkotása (az 1. pont vonatkozásában)

2020. március 10. (a 2. pont vonatkozásában)